Εκλογές 2010: Τσάρλι Κριστ, Υποψήφιος Γερουσιαστής της Φλόριντα
Νέο άλμα μετά από πετυχημένη 4ετή θητεία ως Κυβερνήτης της ίδιας πολιτείας
Ο Τσάρλι Κριστ (Χριστοδούλου) είναι ο Ρεπουμπλικανός Κυβερνήτης της Φλόριντα που όμως κατεβαίνει στις φετινές εκλογές ως ανεξάρτητος υποψήφιος για την Γερουσία των Ηνωμένων Πολιτειών. Το πως και γιατί πήρε την απόφαση της ανεξαρτητοποίησης εξηγούνται σε ξέχωρο ρεπορτάζ στο τέλος αυτού του κεφαλαίου. Το γεγονός πάντως ότι αποσυνδέθηκε από το Ρεπουμπλικανικό Κόμμα, κατά γενική ομολογία, καθιστά τον αγώνα του Τσάρλι Κριστ για την Γερουσία εξαιρετικά δύσκολο. Στην ίδια κούρσα τρέχουνε επίσης ένας Ρεπουμπλικανός υποψήφιος, ο Μαρκ Ρούμπιο και ένας Δημοκρατικός, ο Κέντρικ Μηκ. Αναλυτές προβλέπουν ότι η μερίδα του λέοντος των Ρεπουμπλικανών ψηφοφόρων θα ταχτεί υπέρ του κ. Ρούμπιο και ότι συγκριτικά μικρότερο ποσοστό Ρεπουμπλικανών θα συνεχίσει να υποστηρίζει τον κ. Κριστ τώρα που αυτός αποσκίρτησε από το κόμμα τους. Όσον αφορά στις ψήφους των δημοκρατικών αναμένεται πως θα μοιραστούν μεταξύ του κ. Κριστ και του κ. Μηκ. Το μεγαλύτερο ρεύμα υπέρ της υποψηφιότητας Κριστ λέγεται ότι είναι μεταξύ των ανεξάρτητων ψηφοφόρων, οι οποίοι και αποτελούν σημαντικό ποσοστό του εκλογικού σώματος στην Φλόριντα. Οι πιο πρόσφατες σφυγμομετρήσεις της κοινής γνώμης δείχνουν τον ρεπουμπλικανό υποψήφιο να προηγείται, τον κ. Κριστ να καταλαμβάνει την δεύτερη θέση και τον Δημοκρατικό υποψήφιο να βρίσκεται σε μεγάλη απόσταση πίσω από τους δύο άλλους. Εν όψει των στοιχείων αυτών, ο τέως Πρόεδρος Μπιλ Κλίντον, σύμφωνα με δημοσιογραφικές πληροφορίες, συζήτησε με τον κ. Μηκ φήμες ότι ο τελευταίος ίσως σκέπτεται να αποσύρει την υποψηφιότητά του ώστε οι Δημοκρατικοί ψηφοφόροι να συσπειρωθούν πίσω από τον κ. Κριστ για να αποτρέψουν το ενδεχόμενο επιτυχίας του κ. Ρούμπιο. Ο κ. Μηκ αρνήθηκε ότι έχει τέτοια πρόθεση και δήλωσε ότι αυτό ήταν ευσεβής πόθος του κ. Κριστ. Έτσι, αυτό, το τελευταίο Σαββατοκύριακο είναι αποφασιστικής σημασίας στην αναμέτρηση Ρούμπιο-Κριστ-Μηκ, γιατί θα δείξει κατά πόσον ο Ελληνοαμερικανός υποψήφιος θα καταφέρει να κλείσει την ψαλίδα και να κερδίσει το Γερουσιαστικό αξίωμα.